Versindaba » Adam Small
Rus in vrede, Adam Small (21.12.36 – 25.06.16)
Hartseernuus wat pas bekend gemaak is, is dat prof. Adam Small, digter, skrywer, akademikus en Hertzogpryswenner, vanoggend in die ouderdom van 79 jaar oorlede is. Volgens Netwerk24 se berig het hy gesterf weens komplikasies na ‘n ingewikkelde operasie gister.
Prof. Steward van Wyk, hoof van die departement Afrikaans en Nederlands aan die Universiteit van Wes-Kaapland, wat sy doktorale proefskrif geskryf het oor die werk van Small, word soos volg aangehaal: “(Adam Small) was lank die gewete van die Afrikaanse gemeenskap en het hom sterk uitgespreek teen ‘n maatskaplike onreg, diskriminasie op grond van ras en die geveindsheid van leiersfigure. Hy was ‘n groot vernuwer in die Afrikaanse letterkunde, veral met sy drama Kanna hy kô hystoe. Dit is sy nalatenskap waarvoor ons hom nog baie lank sal eer.”
In 2015 het prof. Small die Hertzogprys vir letterkunde vir sy oeuvre ontvang.
Einde 2015 is ‘n eredoktorsgraad deur die Universiteit Stellenbosch aan dié ikoniese skrywer toegeken.
Verdermeer is prof. Small vanjaar met erelidmaatskap van die Suid-Afrikaanse Akademie vir Wetenskap en Kuns vereer.
Graag betuig ons ons meegevoel aan sy vrou, Rosalie, en hul gesin.
Tags: Adam Small
Annette Snyckers. Adam Small
Adam Small in Samespreking. Vrydag 16 Mei, 14:30 –15:30.
Lokaal: Art in the Yard Gallery.
Op ‘n reënerige Saterdagmiddag in September verlede jaar in Wellington was ek een van die gelukkiges. Die poësiefees, Die Tuin van die Digters, was in volle swang by die Breytenbach Sentrum. Groot getalle mense het begin toustaan vir die gebeurtenis van die dag: Die digter Adam Small sou voorlees uit sy jongste bundel Klawerjas wat in 2012 verskyn het. Sy eerste bundel verse na ‘n stilswye van veertig jaar – en slegs sy tweede openbare optrede in ‘n tydperk van twaalf jaar. Die vorige optrede was toe hy in 2012 die Hertzogprys vir drama ontvang het.
Ons het lank gewag voor die lokaal waar hy sou voorlees, maar die deur is op die bestemde tyd nie oopgemaak nie. Dit was duidelik dat die teatersaaltjie hopeloos te klein sou wees. Daar is besluit om die geleentheid na die groot tent te verskuif. Die skare het haastig binnegestroom en ek was gelukkig om een van die laaste stoele op te eis. Mense het agter in die tent en teen die kante van die tentmure gestaan.
Adam Small, nog steeds die skraal figuur soos ons hom onthou, maar nou met ‘n spierwit kop, het onder luide applous die podium betree en was duidelik bewoë. In sy emosionele voorlesing het hy gedigte met temas van ou bitterheid en uiteindelike vergiffenis voorgedra. Openhartige gedigte wat reguit praat en geen uiterlike vertoon weerspieël nie. ‘n Stem uit ons verdeelde verlede en ‘n stem van die hede. Mense was diep geraak en die gehoor het die digter lank staande toegejuig.
Adam Small sal op Vrydag 16 Mei by Franschhoek se Literêre Fees in gesprek wees met Joan Hambidge, welbekende en bekroonde Afrikaanse digter en akademikus wie se jongste bundel Meditasies in 2013 verskyn het. Die unieke bydrae van sy werk tot die Afrikaanse drama- en digkuns sal onder bespreking wees. Die ontmoeting tussen hierdie twee uiteenlopende digters beloof ‘n intens-stimulerende en insiggewende belewenis vir liefhebbers van die digkuns.
‘n Soort chemiese proses Adam Small
Die skryf van poësie tref my soms
as ‘n soort chemiese proses.
Jy sit ‘n woord, ‘n frase, ‘n reël neer
op papier, en dis ‘n klein kern, ‘n pit,
wat dan fomenteer, bruis en skuim
met die taal rondom, totdat daar –
dit verstom jou – ‘n gedig vorm
en jou papier versier.
ARS POëTICA Joan Hambidge
Posted in Brieweboks | Comments Off on Annette Snyckers. Adam Small